
VILNIAUS APYGARDOS ADMINISTRACINIS TEISMAS

SPRENDIMAS
LIETUVOS RESPUBLIKOS VARDU

2018 m. gegužės 14 d.
Vilnius

[bookmark: Buk_2]Vilniaus apygardos administracinio teismo teisėjų kolegija, susidedanti iš teisėjų Egidijos Puzinskaitės, Rasos Ragulskytės-Markovienės (kolegijos pirmininkė ir pranešėja) ir Margaritos Stambrauskaitės, 
rašytinio proceso tvarka išnagrinėjo administracinę bylą pagal pareiškėjo Vyriausybės atstovo Vilniaus apskrityje tarnybos pareiškimą atsakovei Ukmergės rajono savivaldybės tarybai dėl norminio administracinio akto teisėtumo ištyrimo.

Teismas      

n u s t a t ė:

Pareiškėjas Vyriausybės atstovas Vilniaus apskrityje 2018 m. sausio 11 d. pateikė teismui pareiškimą, kurį 2018 m. vasario 13 d. patikslinęs prašo teismo ištirti, ar Ukmergės rajono savivaldybės tarybos (toliau – ir Taryba) 2015 m. sausio 29 d. sprendimu Nr. 7-3 (2017 m. kovo 30 d. sprendimo Nr. 7-79 redakcija) patvirtintų Ukmergės miesto ir kitų gyvenamųjų vietovių tvarkymo ir švaros taisyklių (toliau – ir Taisyklės) 8, 21 ir 73 punktai tiek, kiek jie apibrėžia naudojamas teritorijas kaip teritorijas, priskirtas Ukmergės miesto daugiabučių gyvenamųjų namų kvartalų specialiuoju planu, o nesant specialiojo plano – kaip teritorijas prie daugiabučių gyvenamųjų namų, apimančias 20 metrų nuo pastato išorinių atitvarų teritorijos, bet ne daugiau kaip iki gretimo sklypo ribos, bei perkelia pareigą asmenims nuolat palaikyti tvarką, švarą ir atlikti išvardytą sąrašą darbų savivaldybės viešosiose erdvėse (bendrojo naudojimo teritorijose), atitinka Viešojo administravimo įstatymo 3 straipsnio 1 punkte įtvirtintą įstatymo viršenybės principą, 3 punkte įtvirtintą viešojo administravimo proporcingumo principą, 4 punkte įtvirtintą  nepiktnaudžiavimo valdžia principą, 6 straipsnio 4 dalį, Civilinio kodekso 4.83 straipsnio 4 dalį, Daugiabučių gyvenamųjų namų ir kitos paskirties pastatų savininkų bendrijų įstatymo 14 straipsnio 6 dalies 9 punktą, Vietos savivaldos įstatymo 4 straipsnio 6 punkte įtvirtintą teisėtumo principą, 30 straipsnio 2 dalies 3 punktą, Teisėkūros pagrindų įstatymo 3 straipsnio 2 dalies 2 ir 3 punktus bei Vyriausybės 2001 m. gegužės 23 d. nutarimu Nr. 603 (2015 m. rugpjūčio 5 d. nutarimo Nr. 831 redakcija) patvirtintų Daugiabučio namo bendrojo naudojimo objektų administravimo nuostatų 3 ir 4 punktus; ištirti, ar Taisyklių 68 punktas tiek, kiek pastatų savininkai įpareigojami atlikti savivaldybės vykdomajai institucijai teisės aktų priskirtą pareigą (t. y. pasirūpinti pastatų ženklinimu bei numerių ant pastatų tvirtinimu), atitinka Viešojo administravimo įstatymo 3 straipsnio 1 punkte įtvirtintą įstatymo viršenybės principą, 3 punkte įtvirtintą viešojo administravimo proporcingumo principą, 4 punkte įtvirtintą nepiktnaudžiavimo valdžia principą, 6 straipsnio 4 dalį, Vietos savivaldos įstatymo 4 straipsnio 6 punkte įtvirtintą teisėtumo principą, 6 straipsnio 27 punktą, 32 straipsnio 2 punktą bei Vidaus reikalų ministro 2011 m. sausio 25 d. įsakymu Nr. 1V-57 (2014 m. sausio 25 d. redakcija) patvirtinto Numerių pastatams, patalpoms, butams ir žemės sklypams, kuriuose pagal jų naudojimo paskirtį (būdą) ar teritorijų planavimo dokumentus leidžiama pastatų statyba, suteikimo, keitimo ir apskaitos tvarkos aprašo 30 punktą. Nustačius, jog aukščiau minimos Taisyklių nuostatos neatitinka nurodytų teisės aktų nuostatų, prašo pripažinti jas prieštaraujančiomis nurodytiems įstatymams ir kitiems teisės aktams.
Pareiškėjas pareiškime nurodo, kad Taisyklės tiek, kiek jos įpareigoja Taisyklių 21 punkte nustatytus asmenis Taisyklių 8 punkte apibrėžtose teritorijose pagal Taisyklių 73 punktą tvarkyti jiems įstatymų nustatyta tvarka nepriskirtas ir aiškiai neapibrėžtas teritorijas bei 68 punktu perkelia pastatų savininkams savivaldybės vykdomosios institucijos pareigą pasirūpinti pastatų ženklinimu bei numerių ant pastatų tvirtinimu, prieštarauja Lietuvos Respublikos Konstitucijai, įstatymams ir kitiems teisės aktams. Pažymėjo, kad administraciniai aktai, susiję su asmenų teisių ir pareigų įgyvendinimu, visais atvejais turi būti pagrįsti įstatymais. Pareiškėjas pažymėjo, kad privalomus reikalavimus asmenims nustato tik įstatymai ar jų pagrindu priimti teisės aktai. Nurodė, kad Lietuvos Respublikos Konstitucinis Teismas ne kartą yra pabrėžęs, kad pagal Konstituciją su žmogaus teisių ir laisvių turinio apibrėžimu ar jų įgyvendinamu garantijų įtvirtinimu susijusį teisinį reguliavimą galima nustatyti tik įstatymu, o tais atvejais, kai Konstitucija nereikalauja įstatyminio tam tikrų su žmogaus teisėmis, jų įgyvendinimu susijusių santykių reguliavimo, šie santykiai gali būti reguliuojami ir poįstatyminiais aktais – aktais, reglamentuojančiais žmogaus teisių įgyvendinimo procesinius (procedūrinius) santykius, atskirų žmogaus teisių įgyvendinimo tvarką ir pan., tačiau poįstatyminiais aktais negalima nustatyti tokio su žmogaus teisėmis, jų įgyvendinimu susijusių santykių teisinio reguliavimo, kuris konkuruotų su nustatytu įstatyme (Konstitucinio Teismo 2004 m. gruodžio 13 d. ir 2007 m. gegužės 5 d. nutarimai).
Pareiškėjas prašyme nurodo, kad, pagal Lietuvos Respublikos civilinio kodekso (toliau – ir CK) 4.85 straipsnio 8 dalį, namo bendrojo naudojimo objektų valdytojais yra butų ir kitų patalpų savininkų bendrija, jungtinės veiklos sutartimi įgaliotas asmuo arba bendrojo naudojimo objektų administratorius, kurie yra steigiami ar skiriami naudoti, valdyti ir prižiūrėti bendrosios dalinės nuosavybės teisės objektus ir tenkinti kitus bendruosius poreikius. Nurodė, kad CK 4.82 straipsnio 1 dalis nustato, kad butų ir kitų patalpų savininkams bendrosios dalinės nuosavybės teise priklauso namo bendro naudojimo patalpos, pagrindinės namo konstrukcijos, bendrojo naudojimo mechaninė, elektros, sanitarinė–techninė ir kitokia įranga. Lietuvos Respublikos daugiabučių gyvenamųjų namų ir kitos paskirties pastatų savininkų bendrijų įstatymo (toliau – ir DNSBĮ) 2 straipsnio 4 dalis detaliau išvardina bendrosios dalinės nuosavybės teisės objektus: pastato bendrojo naudojimo patalpos, pagrindinės pastato konstrukcijos, bendrojo naudojimo mechaninė, elektros, sanitarinė techninė ir kita įranga, taip pat kitas turtas, priklausantis daugiabučių gyvenamųjų namų ar kitos paskirties pastatų savininkams bendrosios dalinės nuosavybės teise. Teigia, kad daugiabučio namo bendrojo naudojimo objektų valdytojas turi įgaliojimus įgyvendinti tik su bendrąja nuosavybe susijusius butų ir kitų patalpų savininkų sprendimus bei pareigas (lėšų kaupimą bendrosios nuosavybės objektams atnaujinti), o taip pat pastato bendrojo naudojimo objektų priežiūros vykdymą. Tačiau bendrojo naudojimo objektų valdytojų įstatymiškai pagrįstų įgaliojimų neapima kitokiu būdu daugiabučiui gyvenamajam namui priskirtos teritorijos – nagrinėjamu atveju daugiabučių gyvenamųjų namų kvartalų specialiajame plane daugiabučiui priskirto, o nesant specialiojo plano – teritorijos prie daugiabučių gyvenamųjų namų, apimančios 20 metrų nuo pastato išorinių atitvarų teritorijos, bet ne daugiau kaip iki gretimo sklypo ribos – apibrėžtos teritorijos priežiūra. 
Pareiškėjas prašyme teigia, kad teisės aktai nenustato butų ir kitų patalpų savininkams (naudotojams) ar bendrojo naudojimo objektų valdytojams pareigos tvarkyti ir prižiūrėti ne įstatymų nustatyta tvarka priskirtą teritoriją, t. y. prižiūrėti ir administruoti „naudojamą teritoriją“ bei už jos priežiūrą skaičiuoti bei rinkti iš butų ir kitų patalpų savininkų (naudotojų) mokesčius ar rinkliavas. Pažymėjo, kad CK 4.83 straipsnio 4 dalis nustato, jog buto ir kitų patalpų savininkas (naudotojas) neprivalo apmokėti išlaidų, dėl kurių jis nėra davęs sutikimo ir kurios nenusijusios su įstatymų ir kitų teisės aktų nustatytais privalomaisiais statinių naudojimo ir priežiūros reikalavimais arba dėl kurių nėra priimtas butų ir kitų patalpų savininkų susirinkimo sprendimas CK 4.84 ir 4.85 straipsniuose nustatyta tvarka. Todėl sprendimus dėl „naudojamos teritorijos“ tvarkymo galėtų priimti tik butų ir kitų patalpų savininkai balsų dauguma pagal CK 4.85 straipsnyje nustatytą sprendimų priėmimo tvarką.
Pareiškėjas paaiškina, kad, vadovaujantis Lietuvos Respublikos vietos savivaldos įstatymo 6 straipsnio 3, 16, 19, 26, 32 punktais, savarankiškosioms savivaldybių funkcijoms priskiriama savivaldybei nuosavybės teise priklausančios žemės ir kito turto valdymas, naudojimas ir disponavimas juo, teritorijų planavimas, savivaldybės bendrojo plano ar savivaldybės dalių bendrųjų planų ir detaliųjų planų sprendinių įgyvendinimas, savivaldybių vietinės reikšmės kelių ir gatvių priežiūra ir taisymas. Pažymėjo, kad, pagal Vietos savivaldos įstatymo 7 straipsnio 10 punktą, savivaldybei priskirtos valstybinės žemės ir kito valstybės turto valdymas, naudojimas ir disponavimas juo  patikėjimo teise yra valstybinė (valstybės perduota savivaldybėms) funkcija. Pabrėžė, kad, įgyvendinant savarankiškąsias funkcijas, savivaldybės turi Konstitucijos ir įstatymų nustatytą sprendimų iniciatyvos, jų priėmimo ir įgyvendinimo laisvę ir yra atsakingos už šių funkcijų atlikimą, tačiau, įgyvendinant šias funkcijas, savivaldybių veiklą saisto įstatymų nustatyti reikalavimai ir tvarka, kuri, kai tai nustatyta įstatymuose, nustatoma ir kituose teisės aktuose. Teigia, kad bendrojo naudojimo teritorijų (viešųjų erdvių), įstatymų nustatyta tvarka nepriskirtų kitiems asmenims valdyti ir naudoti, valymą ir priežiūrą organizuoja ir prižiūri savivaldybės, todėl Taryba, nustatydama teisinį reglamentavimą (kad asmenys tvarko ir užtikrina švarą  naudojamose teritorijose, atlikdami konkrečius išvardintus darbus), nesant jokio įstatymais nustatyto pagrindo, nepagrįstai išplėtė butų ir kitų patalpų bendrojo naudojimo objektų  savininkų pareigas, sukurdama neaiškų ir prieštaringą reglamentavimą.
Pareiškėjas prašyme taip pat nurodo, kad Taryba naudojamą teritoriją apibrėžė kaip nuosavybės, nuomos, panaudos teise ar kitu teisiniu pagrindu naudojamą teritoriją arba Ukmergės miesto daugiabučių gyvenamųjų namų kvartalų specialiajame plane daugiabučiui priskirtą žemės sklypą; nesant specialiojo plano – teritoriją prie daugiabučių gyvenamųjų namų, apimančią 20 metrų nuo pastato išorinių atitvarų teritorijos, bet ne daugiau kaip iki gretimo sklypo ribos. Pažymėjo, kad Lietuvos Respublikos žemės įstatymo 2 straipsnio 11 dalis žemės naudotoją apibūdina kaip žemės savininką arba kitą fizinį ar juridinį asmenį, užsienio organizaciją, juridinio asmens ar užsienio organizacijos filialą, kurie naudoja žemę įstatymų, administracinių aktų, teismo sprendimų, sandorių ar kitu teisiniu pagrindu. Teismų praktikoje pažymima, kad „naudoti reiškia eksploatuoti, vartoti ar kitaip gauti naudą iš daikto naudingųjų savybių“, o žemės naudojimas yra fakto klausimas, kuris turi būti pagrįstas surinktais įrodymais apie tokių faktinių aplinkybių egzistavimą. Lietuvių kalbos žodynas žodį „naudoti“ aiškina kaip „vartoti ką patiriant naudą“, „vartoti ką kaip priemonę, įrankį kokiam nors tikslui“, „turėti, gauti naudą, pelnyti, laimėti“, „savintis svetimo darbo vaisius, eksploatuoti“. Iš Lietuvių kalbos žodyne pateikto žodžio „naudoti“ apibūdinimo matyti, kad šis žodis yra siejamas tik su veiksmu, o ne su neveikimu, todėl ir žemės naudojimas iš esmės turi būti suprantamas kaip poveikis žemei, atliekamas aktyviu veiksmu, o žemės naudojimas turi būti nustatomas pagrįstais įrodymais, t. y. teritorijos (žemės sklypo ar kitų objektų) naudojimas turi būti tikrinamas vykstant į konkrečią erdvėje apibrėžtą teritoriją, nustatant tikrą faktą, o ne išgalvotu ir su faktinėmis aplinkybėmis nesietinu Taisyklių 8 punkte nustatytu apibrėžimu (naudojamomis teritorijomis yra laikomos specialiajame plane daugiabučiui priskirtas žemės sklypas, o nesant specialiojo plano – teritorija prie daugiabučių gyvenamųjų namų, apimanti 20 metrų nuo pastato išorinių atitvarų teritorijos, bet ne daugiau kaip iki gretimo sklypo ribos).
Pareiškėjas prašyme taip pat nurodė, kad Taisyklių 68 punktas taip pat galimai neatitinka aukštesnės galios teisės aktų. Nurodė, kad Taisyklių 68 punkte nustatyta, kad mieste, miesteliuose ir kaimuose ant visų namų valdų, visuomeninės paskirties ir kitų pastatų fasadų turi būti pritvirtinti pastatų numeriai tokiame aukštyje, kad būtų gerai matomi. Tuo pasirūpina pastatų savininkai. Teigia, kad, vadovaujantis teisės aktų reikalavimais, pareiga pasirūpinti, kad ant pastatų fasadų būtų pritvirtinti pastatų numeriai (ir tai būtų atlikta laikantis teisės aktų reikalavimų), kyla pačiai savivaldybei (jos vykdomajai institucijai), todėl Taryba, nustatydama teisinį reglamentavimą, konkuruojantį su aukštesnės galios teisės aktuose įtvirtintu reglamentavimu, bei nepagrįstai perkėlusi savo pareigą, o kartu su jai administracinę bei finansinę naštą patalpų savininkams, nepagrįstai išplėtė patalpų savininkų pareigas, sukurdama aukštesnės galios teisės aktams prieštaraujantį reglamentavimą. 
Pareiškėjas prašyme nurodė, kad 2017 m. gruodžio 8 d. teikimu Nr. 1T-25 pasiūlė Tarybai svarstyti Taisyklių nuostatų pakeitimo ar panaikinimo klausimą. Paaiškino, kad Ukmergės rajono savivaldybės meras 2018 m. sausio 2 d. raštu Nr. (6.6)18-30 pranešė apie atsisakymą patenkinti teikimą.

Atsakovė Taryba pateikė atsiliepimą, kuriame nurodo, kad su pareiškimu nesutinka, ir prašo pareiškimą atmesti kaip nepagrįstą. Mano, kad pareiškėjas supainiojo civilinės teisės ir administracinės teisės reguliuojamus ir reglamentuojamus teisinius santykius. Teigia, kad teisę Tarybai nustatyti taisykles, kurios reglamentuoja gyvenamųjų vietovių tvarkymą ir priežiūrą, suteikia Vietos savivaldos įstatymas. Pažymėjo, kad teisės aktai neįpareigoja Tarybos tvirtinamoje tvarkoje vartoti būtent tokias sąvokų reikšmes, kokios įtvirtintos CK ir Žemės įstatyme. Nurodė, kad Taisyklėse yra apibrėžtos jose vartojamų sąvokų reikšmės, kurios nėra tapačios pareiškėjo nurodomoms sąvokų reikšmėms. Teigia, kad pareiškėjo pamąstymai apie galimą Taisyklių atitinkamų punktų, susijusių su pareiga gyventojams palaikyti tvarką ir švarą Taisyklėse nurodytose teritorijose, neatitiktį aukštesnės galios teisės aktams, laikomi teisiškai nereikšmingais. Pažymėjo, kad daugiabučių gyvenamųjų namų butų savininkai ir gyventojai realiai naudoja Taisyklėse nurodytas teritorijas, jose įrengdami automobilių stovėjimo, vaikų žaidimų, sporto aikšteles ir kitais būdais. Jokių konfliktų šiuo klausimu nėra iškilę.
Dėl Taisyklių 68 punkto nuostatų Taryba paaiškino, kad Taisyklėse įtvirtinta pareiga savininkui pasirūpinti, kad jo pastatas būtų pažymėtas adreso lentele ar namo numeriu, reiškia tai, kad pastato savininkas, įgijęs namo numerio ar gatvės pavadinimo lentelę, privalo juos pritvirtinti prie pastato arba leisti pritvirtinti savivaldybės vykdomosios institucijos įgaliotiems asmenims. Nukritus ar dingus lentelei, savininkas turi pareigą kreiptis į savivaldybės vykdomosios institucijos įgaliotus asmenis. Teigia, kad savivaldybės administracijos direktorius neprivalo kiekvienam pastato savininkui pagaminti, pritvirtinti adreso lentelę ir toliau prižiūrėti, kad ši lentelė nenukristų, nedingtų ar kitaip neprapultų. Mano, kad pareiškėjas formaliai išaiškino skundžiamą nuostatą „pasirūpinti“, neįsigilindamas į realią situaciją Ukmergės rajono savivaldybėje.

Teismas

k o n s t a t u o j a:

	
Tarybos 2015 m. sausio 29 d. sprendimu Nr. 7-3 patvirtintos Ukmergės miesto ir kitų gyvenamųjų vietovių tvarkymo ir švaros taisyklės (2017 m. kovo 30 d. sprendimo Nr. 7-79 redakcija), kurios nustato bendruosius tvarkymo, švaros ir tvarkos palaikymo reikalavimus, privalomus visiems fiziniams ir juridiniams asmenims, įmonėms, neturinčioms juridinio asmens statuso, nuolat gyvenantiems arba esantiems Ukmergės rajono savivaldybės teritorijoje ar laikinai atvykstantiems į ją, turintiems bet kokio nekilnojamojo ar kilnojamojo turto ar jo neturintiems asmenims (Taisyklių 1 punktas).
	
Dėl Taisyklių 8, 21 ir 73 punktų
Pareiškėja norminę bylą inicijavo dėl Taisyklių 8, 21 ir 73 punktų tiek, kiek naudojamos teritorijos apibrėžiamos kaip teritorijos, priskirtos Ukmergės miesto daugiabučių gyvenamųjų namų kvartalų specialiuoju planu, o nesant specialiojo plano – teritorijos prie daugiabučių gyvenamųjų namų, apimančias 20 metrų nuo pastato išorinių atitvarų teritorijos, bet ne daugiau kaip iki gretimo sklypo ribos, bei perkeliama pareiga asmenims palaikyti tvarką, švarą ir atlikti išvardintą sąrašą darbų savivaldybės viešosiose erdvėse (bendrojo naudojimo teritorijose).
Pareiškėja prašyme teigia, kad minėtos Taisyklių nuostatos neatitinka Viešojo administravimo įstatymo 3 straipsnio 1 punkte įtvirtinto įstatymo viršenybės principo, 3 punkte įtvirtinto viešojo administravimo proporcingumo principo, 4 punkte įtvirtinto nepiktnaudžiavimo valdžia principo, 6 straipsnio 4 dalies, Civilinio kodekso 4.83 straipsnio 4 dalies, Daugiabučių gyvenamųjų namų ir kitos paskirties pastatų savininkų bendrijų įstatymo 14 straipsnio 6 dalies 9 punkto, Vietos savivaldos įstatymo 4 straipsnio 6 punkte įtvirtinto teisėtumo principo, 30 straipsnio 2 dalies 3 punkto, Teisėkūros pagrindų įstatymo 3 straipsnio 2 dalies 2 ir 3 punktų bei Vyriausybės 2001 m. gegužės 23 d. nutarimu Nr. 603 (2015 m. rugpjūčio 5 d. nutarimo Nr. 831 redakcija) patvirtintų Daugiabučio namo bendrojo naudojimo objektų administravimo nuostatų 3 ir 4 punktų.
Lietuvos Respublikos Konstitucinis Teismas yra konstatavęs, kad Lietuvos Respublikos Konstitucijoje įtvirtintas teisinės valstybės principas suponuoja teisės aktų hierarchiją bei draudžia žemesnės galios teisės aktais nustatyti tokį reguliavimą, kuris konkuruotų su nustatytuoju aukštesnės galios teisės aktu (Konstitucinio Teismo 1997 m. birželio 17 d., 2000 m. vasario 23 d., 2001 m. liepos 12 d., 2003 m. spalio 29 d. ir kiti nutarimai). Administracinių teismų kompetencijai priskirtos bylos dėl norminių administracinių aktų (ar jų dalių), kurių teisėtumo kontrolė Konstitucijoje nėra priskirta Konstitucinio Teismo jurisdikcijai, teisėtumo, taip pat ir dėl norminių administracinių aktų, kuriuos priėmė teritoriniai ar savivaldybių administravimo subjektai, teisėtumo (Administracinių bylų teisenos įstatymo (toliau – ir ABTĮ) 20 straipsnio 2 dalies 1 punktas). Administracinis teismas, nagrinėdamas šios kategorijos bylas, sprendžia, ar norminis administracinis aktas (ar jo dalis) atitinka įstatymą ar Vyriausybės norminį aktą, t. y. pagal savo kompetenciją užtikrina konstitucinio teisinės valstybės principo, suponuojančio teisės aktų hierarchiją, įgyvendinimą viešojo administravimo srityje.
Iš ginčijamų Taisyklių punktų turinio matyti, kad Taisyklės skirtos neapibrėžtam subjektų ratui, jomis nustatomi bendrieji tvarkymo, švaros ir tvarkos palaikymo reikalavimai Ukmergės rajono savivaldybės teritorijoje. Taisyklės yra norminis visuotinai privalomas administracinis aktas, viešai paskelbtas Teisės aktų registre. Lietuvos Respublikos vietos savivaldos įstatymo 6 straipsnio 36 punkte nustatyta, kad švaros ir tvarkos viešose vietose užtikrinimas yra savarankiška savivaldybių funkcija. Vadovaujantis Vietos savivaldos įstatyme įtvirtintu reglamentavimu, teismas vertina, kad bendrojo naudojimo teritorijų (viešųjų erdvių) valymo ir priežiūros organizavimas ir kontrolė yra atsakovės pareiga. Pagal Vietos savivaldos įstatymo 5 straipsnio 1 dalies 1 punktą, savarankiškąsias funkcijas savivaldybės atlieka pagal Konstitucijos ir įstatymų joms suteiktą kompetenciją. Įgyvendindamos šias funkcijas, savivaldybės turi Konstitucijos ir įstatymų nustatytą sprendimų iniciatyvos, jų priėmimo ir įgyvendinimo laisvę ir yra atsakingos už savarankiškųjų funkcijų atlikimą. Įgyvendinant šias funkcijas, savivaldybių veiklą saisto įstatymų nustatyti reikalavimai ir tvarka, kuri, kai tai nustatyta įstatymuose, nustatoma ir kituose teisės aktuose.
Konstitucinio Teismo praktikoje pažymėta, kad savivaldybės joms suteiktą diskrecijos teisę turi naudoti įstatymo nustatytose ribose (Konstitucinio Teismo 2005 m. liepos 8 d. nutarimas). Taigi aplinkybė, kad, pagal Vietos savivaldos įstatymo 6 straipsnio 36 punktą, atsakovei suteikta kompetencija užtikrinti švarą ir tvarką viešose vietose, nepaneigia reikalavimo savo kompetenciją įgyvendinti vadovaujantis teisės aktų reikalavimais. 
Teismas pažymi, kad Lietuvos vyriausiojo administracinio teismo (toliau – ir LVAT) praktikoje yra nagrinėtos norminės administracinės bylos dėl savivaldybių tarybų kompetencijos reglamentuojant teisinius santykius, susijusius su Vietos savivaldos įstatymo 6 straipsnio 36 punktu joms suteikta kompetencija užtikrinti švarą ir tvarką viešose vietose (LVAT 2008 m. spalio 30 d. nutartis administracinėje byloje Nr. A438-1792/2008, 2013 m. balandžio 24 d. nutartis administracinėje byloje Nr. A525-196/2013). 
LVAT administracinėje byloje Nr. A438-1792/2008 buvo tiriamas Kauno miesto savivaldybės tarybos 2007 m. liepos 19 d. sprendimo Nr. T-397 „Dėl Kauno miesto savivaldybės tarybos 2005 m. sausio 27 d. sprendimo Nr. T-20 „Dėl Kauno miesto tvarkymo ir švaros bei Želdinių tvarkymo, priežiūros ir apsaugos taisyklių“ pakeitimo“ dalies, kuria nustatyta, jog „asmenys tvarko ir palaiko švarą <...> faktiškai naudojamose teritorijose. <...> Faktiškai naudojama teritorija – teritorija, apibrėžta (nurodyta) nekilnojamojo daikto kadastro duomenų bylose, esančiuose žemės sklypų planuose ir kituose teritorijų planavimo dokumentuose“, teisėtumas. Administracinėje byloje Nr. A438-1792/2008 2008 m. spalio 30 d. nutartyje LVAT teisėjų kolegija konstatavo, kad Kauno miesto savivaldybės tarybos nuostata, kurioje nustatyta, jog fiziniai ar juridiniai asmenys privalo prižiūrėti bei tvarkyti tik įstatymo nustatyta tvarka jiems priskirtas (teisėtai suteiktas naudotis) teritorijas, todėl atsakovo priimtose taisyklėse vartojama sąvoka „faktiškai naudojama teritorija“, jos turinys bei nuostatos, kad asmenys tvarko ir palaiko švarą bei saugo, tvarko ir prižiūri želdinius faktiškai naudojamose teritorijose, neatitinka teisės aktuose įtvirtintų teisės normų.
LVAT 2013 m. balandžio 24 d. nutartimi išnagrinėtoje administracinėje byloje Nr. A525-196/2013 buvo tiriamas klausimas, ar Kauno miesto tvarkymo ir švaros taisyklių 2 punkto redakcija, patvirtinta Kauno miesto savivaldybės tarybos 2012 m. vasario 23 d. sprendimu Nr. T-61 „Dėl Kauno miesto savivaldybės tarybos 2005 m. sausio 27 d. sprendimo Nr. T-20 „Dėl Kauno miesto tvarkymo ir švaros bei Želdinių tvarkymo, priežiūros ir apsaugos taisyklių“ pakeitimo“, tiek, kiek trečiu sakiniu papildytas Kauno miesto tvarkymo ir švaros taisyklių 2 punktas, kuriame nustatyta, kad, jeigu teritorijų planavimo dokumentuose teritorija nėra apibrėžta (nurodyta), faktiškai naudojama teritorija laikoma teritorija iki gretimos teisės aktų nustatyta tvarka priskirtos ar faktiškai naudojamos teritorijos, bet ne daugiau kaip 20 metrų nuo pastatų išorinių atitvarų“, neprieštarauja Lietuvos Respublikos teritorijų planavimo įstatymo (Žin., 1995, Nr. 107-2391; 2004, Nr. 21-617) 2 straipsnio 40 daliai, Lietuvos Respublikos žemės įstatymo (Žin., 1994, Nr. 34-620; 2004, Nr. 28-868) 2 straipsnio 11 ir 14 dalims, 40 straipsnio 6 daliai, Lietuvos Respublikos daugiabučių namų savininkų bendrijų įstatymo (Žin., 1995, Nr. 20-449; 2000, Nr. 56-1639) 26 straipsnio 1 dalies 1 punktui ir Lietuvos Respublikos Vyriausybės 2001 m. gegužės 23 d. nutarimu Nr. 603 patvirtintų Butų ir kitų patalpų savininkų bendrosios nuosavybės administravimo pavyzdinių nuostatų 4 punktui. Administracinę bylą Nr. A525-196/2013 nagrinėjusi teisėjų kolegija, įvertinusi su ginčo teisiniais santykiais susijusių teisės aktų normas, konstatavo, kad Kauno miesto tvarkymo ir švaros taisyklės reglamentuoja iš esmės skirtingus teisinius santykius nei Teritorijų planavimo įstatymas. 
Iš administracinių bylų Nr. A438-1792/2008 ir Nr. A525-196/2013 turinio matyti, kad jose buvo tiriamas to paties norminio teisės akto dalies – Kauno miesto tvarkymo ir švaros taisyklių 2 punkto teisėtumas, tačiau buvo tirtos skirtingos nurodyto Taisyklių punkto redakcijos, patvirtintos Kauno miesto savivaldybės tarybos 2007 m. liepos 19 d. sprendimu Nr. T-397 ir Kauno miesto savivaldybės tarybos 2012 m. vasario 23 d. sprendimu Nr. T-61.
Teismas, atsižvelgęs į galiojantį teisinį reglamentavimą bei teismų praktiką, daro išvadą, kad tvarkymo ir švaros taisyklių tvirtinimas ir jų laikymosi kontrolės organizavimas, švaros ir tvarkos viešose vietose užtikrinimas yra priskirtas savarankiškajai savivaldybių funkcijai, todėl savivaldybė, savo veiklos teritorijoje užtikrindama šios savarankiškosios funkcijos vykdymą, turi diskrecijos teisę nustatyti atitinkamą teisinį reglamentavimą bei imtis priemonių šiam tikslui pasiekti. 
Lietuvos Respublikos teritorijų planavimo įstatymo (redakcija nuo 2017 m. sausio 1 d.) 2 straipsnio 26 punkte nustatyta, kad teritorijų planavimas – tai pagal šio ir kitų įstatymų, taip pat jų įgyvendinamųjų teisės aktų reikalavimus vykdomas procesas, kuriuo siekiama darnaus teritorijų vystymo ir kuris apima žemės naudojimo prioritetų, aplinkosaugos, visuomenės sveikatos saugos, paveldosaugos ir kitų priemonių nustatymą, gyvenamųjų vietovių, gamybos, inžinerinės ir socialinės infrastruktūros sistemų kūrimą, sąlygų gyventojų užimtumui reguliuoti ir veiklai plėtoti sudarymą, visuomenės ir privačių interesų suderinimą. Pagal Teritorijų planavimo įstatymo 2 straipsnio 26 punktą, teritorijų planavimo dokumentai – tai kompleksinio (bendrieji ir detalieji planai) ir specialiojo teritorijų planavimo dokumentai, kuriuose grafiškai ir raštu pateikiami teritorijų naudojimo, tvarkymo, apsaugos priemonių, teritorijų vystymo reikmių ir sąlygų sprendiniai. Teritorijų planavimo įstatymo 21 straipsnio 2 dalies 5 punkte nustatyta, kad specialiojo teritorijų planavimo uždaviniai yra nurodyti specialiąsias žemės naudojimo sąlygas. Pagal Vietos savivaldos įstatymo 6 straipsnio 19 dalį, teritorijų planavimas, savivaldybės bendrojo plano ar savivaldybės dalių bendrųjų planų ir detaliųjų planų sprendinių įgyvendinimas yra savarankiška savivaldybės funkcija. Vietos savivaldos įstatymo 16 straipsnio 3 dalies 8 punkte nustatyta, kad savivaldybės tarybos paprastajai kompetencijai priskirta savivaldybės ir vietovės lygmens specialiojo teritorijų planavimo dokumentų tvirtinimas. 
Teismas daro išvadą, kad galiojantis teisinis reglamentavimas suteikia atsakovei teisę inicijuoti teritorijų planavimo dokumentų, reglamentuojančių teritorijų prie daugiabučių namų tvarkymą, rengimą. 
Esant šioms aplinkybėms, Taisyklių 8, 21 ir 73 punktų nuostatos tiek, kiek jos apibrėžia naudojamas teritorijas kaip teritorijas, priskirtas Ukmergės miesto daugiabučių gyvenamųjų namų kvartalų specialiuoju planu, bei įpareigoja asmenis palaikyti tvarką, švarą ir atlikti išvardintą sąrašą darbų savivaldybės, teritorijose, kurios Ukmergės miesto daugiabučių gyvenamųjų namų kvartalų specialiuoju planu yra priskirtos daugiabučiams gyvenamiesiems namams, neprieštarauja pareiškėjos nurodytiems teisės aktų reikalavimams.
Visgi teismas pažymi, kad ši diskrecijos teisė turi būti įgyvendinama taip, kad nebūtų pažeidžiami įstatymuose suformuoti teisės principai ir teisės nuostatos, susijusios su teritorijų planavimu ir asmenų pareigomis. Daugiabučių namų butų ir kitų patalpų savininkų bendrosios dalinės nuosavybės valdymą, priežiūrą, išlaikymą reglamentuoja CK, kurio 4.82 straipsnio 1 dalyje nustatyta, kad butų ir kitų patalpų savininkams bendrosios dalinės nuosavybės teise priklauso namo bendrojo naudojimo patalpos, pagrindinės namo konstrukcijos, bendrojo naudojimo mechaninė, elektros, sanitarinė-techninė ir kitokia įranga. Pagal Lietuvos Respublikos daugiabučių gyvenamųjų namų ir kitos paskirties pastatų savininkų bendrijų įstatymo (redakcija nuo 2017-01-01) 2 straipsnio 15 dalies 5 punktą, tam, kad žemės sklypas būtų laikomas bendrojo naudojimo objektu, jis turi būti bendrosios dalinės nuosavybės teise ar kitais įstatymų nustatytais pagrindais daugiabučių gyvenamųjų namų ar kitos paskirties pastatų savininkų naudojamas ir (ar) valdomas žemės sklypas. Daugiabučių gyvenamųjų namų ir kitos paskirties pastatų savininkų bendrijų įstatymo 14 straipsnio 6 dalies 9 punkte nustatyta, kad bendrijos pirmininkas atsako už bendrojo naudojimo žemės sklypo (sklypų) naudojimą ir tvarkymą pagal įstatymų ir kitų teisės aktų reikalavimus.
Lietuvos Respublikos žemės įstatymo (redakcija nuo 2016 m. birželio 3 d.) 2 straipsnio 11 dalyje nustatyta, jog žemės naudotojas – tai žemės savininkas arba kitas fizinis ar juridinis asmuo, užsienio organizacija, juridinio asmens ar užsienio organizacijos filialas, kurie naudoja žemę įstatymų, administracinių aktų, teismo sprendimų, sandorių ar kitu teisiniu pagrindu. Žemės įstatymo 2 straipsnio 14 dalyje nustatyta, kad žemės sklypas – tai teritorijos dalis, turinti nustatytas ribas, kadastro duomenis ir įregistruota Nekilnojamojo turto registre. Nagrinėjamu atveju pagal ginčijamus Taisyklių punktus daugiabučių namų teritorija yra apibrėžiama pagal iš anksto nustatytus konkrečius kriterijus, t. y. teritorijos prie daugiabučių gyvenamųjų namų, apimančios 20 metrų nuo pastato išorinių atitvarų teritorijos, bet ne daugiau kaip iki gretimo sklypo ribos. Anksčiau paminėtas Teritorijų planavimo įstatymo reglamentavimas suteikia atsakovei teisę inicijuoti teritorijų planavimo dokumentų rengimą, tačiau Vietos savivaldos įstatymas ar kiti teisės aktai nesuteikia jai kompetencijos kitais būdais, nei nustatyti teisės aktuose, suformuoti teritoriją, siekiant įgyvendinti jos tvarkymo ir švaros palaikymo tikslą. Taigi, pagal galiojančius teisės aktus Tarybai nėra suteikta kompetencija nustatyti, kad naudojamai teritorijai yra priskiriama teritorija prie daugiabučių gyvenamųjų namų, apimanti 20 metrų nuo pastato išorinių atitvarų teritorijos, bet ne daugiau kaip iki gretimo sklypo ribos.
Teismas pažymi, kad pagal Taisykles teritorijos yra paskiriamos daugiabučiams namams, neatsižvelgiant į teritorijų ypatybes, kurios gali lemti jų tvarkymo pobūdį. Teismas vertina, kad pagal Taisyklėse įtvirtintą reguliavimą daugiabučių namų bendrijoms gali tekti pareiga tvarkyti teritorijas, kurios skirtos visų miesto gyventojų poreikiams tenkinti, taip pat kurių tvarkymas gali iš jų pareikalauti neadekvačių resursų. Toks reglamentavimas gali sukurti kliūtis, dėl kurių naudojimasis viešomis teritorijomis ar jų infrastruktūros kūrimas, siekiant užtikrinti viešuosius interesus, taptų neįgyvendinamas, t. y. savivaldybė, priskirdama tokių teritorijų tvarkymą daugiabučių namų bendrijoms, gali nepagrįstai apriboti visų miesto gyventojų teisę naudotis bendrojo naudojimo teritorijomis. 
Teismas daro išvadą, kad vietos savivaldos institucijos atsako už teritorijų prie daugiabučių namų (kurios nėra teisės aktų nustatyta tvarka suformuoti ir įregistruoti žemės sklypai ir namo bendrojo naudojimo objektas) priežiūrą ir tvarkymą, kol įstatymų nustatyta tvarka suformuos sklypus ir jie bus priskirti daugiabučiams namams, todėl šią funkciją atsakovė privalo atlikti pagal Konstitucijos ir įstatymų jai suteiktą kompetenciją. CK 4.83 straipsnio 4 dalyje nustatyta, kad buto ir kitų patalpų savininkas (naudotojas) neprivalo apmokėti išlaidų, dėl kurių jis nėra davęs sutikimo ir kurios nesusijusios su įstatymų ir kitų teisės aktų nustatytais privalomaisiais statinių naudojimo ir priežiūros reikalavimais arba dėl kurių nėra priimtas butų ir kitų patalpų savininkų susirinkimo sprendimas šio kodekso 4.84 ir 4.85 straipsniuose nustatyta tvarka. Iš galiojančio teisinio reglamentavimo matyti, kad atsakovei teisės aktai nesuteikia teisės spręsti, kaip savininkai turėtų atsiskaityti už tvarkymą ir priežiūrą teritorijos, kuri nėra teisės aktų nustatyta tvarka suformuotas ir įregistruotas žemės sklypas ir namo bendrojo naudojimo objektas (kaip tai nustatyta Daugiabučių gyvenamųjų namų ir kitos paskirties pastatų savininkų bendrijų įstatymo 14 straipsnio 6 dalies 9 punkte). Teismas daro išvadą, kad atsakovė negalėjo Taisyklių 8, 21 ir 73 punktuose nustatyti tokio teisinio reguliavimo, pagal kurį asmenys įpareigojami palaikyti tvarką, švarą ir atlikti išvardytą sąrašą darbų savivaldybės viešosiose erdvėse prie daugiabučių gyvenamųjų namų, apimančiose 20 metrų nuo pastato išorinių atitvarų teritorijos, bet ne daugiau kaip iki gretimo sklypo ribos. Teismas vertina, kad Taisyklių 8, 21 ir 73 punktuose nustatytu teisiniu reguliavimu atsakovė jai priklausančią pareigą prižiūrėti ir tvarkyti viešąsias erdves nepagrįstai perkėlė privatiems asmenims, taip sukeldama jiems administracinę ir finansinę naštą.
Atsakovė atsiliepime pažymėjo, kad daugiabučių gyvenamųjų namų butų savininkai ir gyventojai realiai naudoja Taisyklėse nurodytas teritorijas, jose įrengdami automobilių stovėjimo, vaikų žaidimų, sporto aikšteles ir kitais būdais. Pažymėjo, kad jokių konfliktų šiuo klausimu nėra iškilę. 
Teismas pažymi, kad, pagal Administracinių bylų teisenos įstatymo 3 straipsnio 2 dalį, jis nevertina ginčijamo teisės akto politinio ar ekonominio tikslingumo požiūriu, o tik nustato, ar konkrečiu atveju nebuvo pažeistas įstatymas ar kitas teisės aktas, ar viešojo administravimo subjektas neviršijo kompetencijos, taip pat ar teisės aktas arba veiksmas (neveikimas) neprieštarauja tikslams ir uždaviniams, dėl kurių institucija buvo įsteigta ir gavo įgaliojimus. Esant šioms aplinkybėms, atsakovės argumentai, kad kitu būdu nebūtų užtikrinama viešųjų vietų priežiūra, gyventojai dėl teritorijų tvarkymo nekelia ginčų ir t. t., nėra reikšmingi nagrinėjamoje byloje. Teismas šioje byloje nagrinėja tik Taisyklių nuostatų atitiktį pareiškėjos nurodytiems teisės aktams, tačiau nevertina siekiamų rezultatų pasiekimo efektyvumo viešųjų vietų tvarkymo aspektu. 
Įvertinęs tai, kas išdėstyta, teismas daro išvadą, kad Taisyklių 8, 21 ir 73 punktai tiek, kiek asmenys įpareigoti palaikyti tvarką, švarą ir atlikti išvardytą sąrašą darbų savivaldybės viešosiose erdvėse prie daugiabučių gyvenamųjų namų, apimančiose 20 metrų nuo pastato išorinių atitvarų teritorijos, bet ne daugiau kaip iki gretimo sklypo ribos, prieštarauja Viešojo administravimo įstatymo 3 straipsnio 1 punktui, Civilinio kodekso 4.83 straipsnio 4 daliai, Daugiabučių gyvenamųjų namų ir kitos paskirties pastatų savininkų bendrijų įstatymo 14 straipsnio 6 dalies 9 punktui ir Vietos savivaldos įstatymo 4 straipsnio 6 punktui 30 straipsnio 2 dalies 3 punktui.

Dėl Taisyklių 68 punkto
Pareiškėja skunde taip prašė teismo ištirti, ar Taisyklių 68 punktas tiek, kiek jame pastatų savininkai įpareigojami atlikti savivaldybės vykdomajai institucijai teisės aktų priskirtą pareigą, t. y. pasirūpinti pastatų ženklinimu bei numerių ant pastatų tvirtinimu, atitinka Viešojo administravimo įstatymo 3 straipsnio 1 punkte įtvirtintą įstatymo viršenybės principą, 3 punkte įtvirtintą viešojo administravimo proporcingumo principą, 4 punkte įtvirtintą nepiktnaudžiavimo valdžia principą, 6 straipsnio 4 dalį, Vietos savivaldos įstatymo 4 straipsnio 6 punkte įtvirtintą teisėtumo principą, 6 straipsnio 27 punktą, 32 straipsnio 2 punktą bei Vidaus reikalų ministro 2011 m. sausio 25 d. įsakymu Nr. 1V-57 (2014 m. sausio 25 d. redakcija) patvirtinto Numerių pastatams, patalpoms, butams ir žemės sklypams, kuriuose pagal jų naudojimo paskirtį (būdą) ar teritorijų planavimo dokumentus leidžiama pastatų statyba, suteikimo, keitimo ir apskaitos tvarkos aprašo 30 punktą. 
Vietos savivaldos įstatymo 6 straipsnio 27 punkte nustatyta, kad adresų suteikimas žemės sklypams, kuriuose pagal jų naudojimo paskirtį (būdą) ar teritorijų planavimo dokumentus leidžiama pastatų statyba, pastatams, butams ir kitoms patalpoms, pavadinimų suteikimas gatvėms, savivaldybės teritorijose esantiems pastatams, statiniams ir kitiems objektams, šių adresų ir pavadinimų keitimas ar panaikinimas Vyriausybės ar jos įgaliotos institucijos nustatyta tvarka yra priskirtas savivaldybių savarankiškajai funkcijai. Vietos savivaldos įstatymo 32 straipsnio 2 punkte nustatyta, kad seniūnas teisės aktų nustatyta tvarka savivaldybės administracijos direktoriui pavedus suteikia ir keičia numerius pastatams, patalpoms, butams ir žemės sklypams, kuriuose pagal jų naudojimo paskirtį (būdą) ar teritorijų planavimo dokumentus leidžiama pastatų statyba. Minėti teisės aktai patvirtina, kad adresų suteikimas ir jų keitimas yra savivaldybės tarybos kompetencija. 
Lietuvos Respublikos Vyriausybė, įgyvendindama Teritorijų administracinių vienetų ir jų ribų įstatymą, 2010 m. liepos 14 d. nutarimo Nr. 1030 1.2 punktu įgaliojo Vidaus reikalų ministeriją parengti ir patvirtinti Numerių pastatams, patalpoms ir butams suteikimo, keitimo ir apskaitos tvarkos aprašą ir Pavadinimų gatvėms, pastatams, statiniams ir kitiems objektams suteikimo, keitimo ir įtraukimo į apskaitą tvarkos aprašą. Vykdydamas šį pavedimą, Lietuvos Respublikos vidaus reikalų ministras 2011 m. sausio 25 d. įsakymu Nr. 1V-57 patvirtino Numerių pastatams, patalpoms ir butams suteikimo, keitimo ir apskaitos tvarkos aprašą (2014 m. sausio 25 d. redakcija) (toliau – ir Aprašas). Aprašo 1 punkte nustatyta, kad numerių pastatams, patalpoms, butams ir žemės sklypams, kuriuose pagal jų naudojimo paskirtį (būdą) ar teritorijų planavimo dokumentus leidžiama pastatų statyba, suteikimo, keitimo ir apskaitos tvarkos aprašas nustato numerių žemės sklypams, kuriuose pagal jų naudojimo paskirtį (būdą) ar teritorijų planavimo dokumentus leidžiama pastatų statyba, pastatams, pastatų kompleksams, butams, patalpoms ir korpusams suteikimą, keitimą, panaikinimą, apskaitą, gyventojų informavimo tvarką, žemės sklypų, kuriuose leidžiama pastatų statyba, pastatų, pastatų kompleksų ir korpusų vietos nustatymą, žemės sklypų, kuriuose leidžiama pastatų statyba, pastatų, pastatų kompleksų, butų, patalpų ir korpusų ženklinimą. Pagal Aprašo 30 punktą, pastatų, jų kompleksų ir korpusų ženklinimą, lentelių gamybą, pritvirtinimą, jų priežiūrą ir keitimą, taip pat padidintų numerių užrašymą organizuoja savivaldybės vykdomoji institucija.
Teismas taip pat pažymi, kad Vyriausybė, siekdama nustatyti bendrą Lietuvos Respublikos teritorijoje esančių nekilnojamųjų daiktų adresų struktūrą ir adresų rašymo taisykles, 2002 m. gruodžio 23 d. nutarimu Nr. 2092 patvirtino Adresų formavimo taisykles (toliau – ir Adresų formavimo taisyklės). Pagal Adresų formavimo taisyklių 1 punktą, jos nustato bendrą Lietuvos Respublikos teritorijoje esančių nekilnojamųjų daiktų adresų struktūrą ir adresų rašymą, kad vienodai būtų suprantama nekilnojamųjų daiktų buvimo vieta. Adresų formavimo taisyklės privalomos valstybės ir savivaldybių informacinėms sistemoms, kur reikia nurodyti fizinio asmens adresą arba juridinio asmens buveinę (kitoms informacinėms sistemoms ir rašytiniams bendriesiems dokumentams šių taisyklių taikymas yra rekomendacinio pobūdžio). Pagal Adresų formavimo taisyklių įžanginės dalies 2.5 punktą, savivaldybėms siūloma pasirūpinti gatvių pavadinimų ir adresų objektų numerių lentelių gamyba ir keitimu.
Taisyklių 68 punkte nustatyta, kad mieste, miesteliuose ir kaimuose ant visų namų valdų, visuomeninės paskirties ir kitų pastatų fasadų turi būti pritvirtinti pastatų numeriai tokiame aukštyje, kad būtų gerai matomi. Tuo pasirūpina pastatų savininkai. Pareiškėja nesutinka su Taisyklių 68 punkto reglamentavimu, kuriame nustatyta, kad pastatų numerių pritvirtinimu pasirūpina pastatų savininkai. Pareiškėja ir atsakovė iš esmės skirtingai vertina šios teisės normos turinį. Konstitucinio Teismo jurisprudencijoje konstatuota, jog konstitucinis teisinės valstybės principas suponuoja įvairius reikalavimus įstatymų leidėjui, kitiems teisėkūros subjektams: teisėkūros subjektai teisės aktus gali leisti tik neviršydami savo įgaliojimų; teisės aktuose nustatyti reikalavimai turi būti grindžiami bendro pobūdžio nuostatomis (teisės normomis ir principais), kurias įmanoma taikyti visiems nustatytiems atitinkamų teisinių santykių subjektams; diferencijuotas teisinis reguliavimas turi būti grindžiamas tik atitinkamais teisės aktais reguliuojamų visuomeninių santykių subjektų padėties objektyviais skirtumais; kad teisinių santykių subjektai galėtų žinoti, ko iš jų reikalauja teisė, teisės normos turi būti nustatomos iš anksto, teisės aktai turi būti oficialiai skelbiami, jie turi būti vieši ir prieinami; įstatymuose ir kituose teisės aktuose nustatytas teisinis reguliavimas turi būti aiškus, suprantamas, neprieštaringas, teisės aktų formuluotės turi būti tikslios, turi būti užtikrinami teisės sistemos nuoseklumas ir vidinė darna <...>. Taip pat Konstitucinis Teismas yra nurodęs, kad vienas esminių Konstitucijoje įtvirtinto teisinės valstybės principo elementų yra teisinis tikrumas ir teisinis aiškumas. Teisinio tikrumo ir teisinio aiškumo imperatyvas suponuoja tam tikrus privalomus reikalavimus teisiniam reguliavimui: jis privalo būti aiškus ir darnus, teisės normos turi būti formuluojamos tiksliai, jose negali būti dviprasmybių <...> (Konstitucinio Teismo 2004 m. gruodžio 13 d., 2006 m. sausio 16 d., 2009 m. kovo 2 d. nutarimai). Lietuvos vyriausiasis administracinis teismas ne kartą yra konstatavęs, jog aiškinant teisės normas preziumuojama, kad įstatymų leidėjas laikosi teisės kalbos ekonomijos principo ir nevartoja nereikalingų posakių ir žodžių, todėl įstatymo teksto negalima aiškinti taip, tarsi tam tikra dalis teksto prarastų prasmę (LVAT 2008 m. sausio 22 d. nutartis administracinėje byloje Nr. A248-92/2008, 2009 m. gegužės 4 d. nutartis administracinėje byloje Nr. A438-560/2009).
Teismas, sistemiškai ir lingvistiškai įvertinęs Taisyklių 68 punkto turinį, konstatuoja, kad jo pirmame sakinyje yra įtvirtinta bendro pobūdžio nuostata dėl pastatų ženklinimo tvarkos Ukmergės rajono savivaldybės teritorijoje. Ši bendra tvarka yra nustatyta ir patvirtinta atsakovės diskrecijos srityje ir pati savaime nepažeidžia pareiškėjos nurodytų teisės aktų reikalavimų, todėl nėra pagrindo Taisyklių 68 punkto pirmo sakinio dalies pripažinti prieštaraujančia pareiškėjos nurodytiems teisės aktams. Tačiau tame pačiame Taisyklių punkte (jo antrame sakinyje) nustatyta papildoma elgesio taisyklė – įpareigojimas pastatų savininkams pasirūpinti pastatų numerių pritvirtinimu. Iš Taisyklių 68 punkto turinio matyti, kad jame aiškiai nenurodyta, ar pastatų savininkai turi pasirūpinti pastatų numerių lentelių gamyba (ar gavimu), o kartu ir minėtų lentelių pritvirtinimu ir priežiūra, ar tik rūpintis pritvirtintų lentelių matomumu. Teismas, įvertinęs Taisyklių 68 punkto visumą ir antrojo sakinio apibendrinamąjį įpareigojimą, terminą „pasirūpinti“ aiškina kaip įpareigojimą pastatų savininkams užtikrinti, kad pastatų ženklinimas Ukmergės rajono savivaldybės teritorijoje atitiktų Taisyklių 68 punkte nustatytus reikalavimus, t. y. kad pastatų ženklinimo lentelės būtų pritvirtintos vadovaujantis galiojančiais teisės aktais, iš jų ir Aprašo bei Adresų formavimo taisyklių nuostatomis, taip pat jas pritvirtinti tokiame aukštyje, kad būtų gerai matomos, kad lentelių matomumas būtų užtikrintas visą jų naudojimo laikotarpį. Teismo paminėtas teisinis reglamentavimas, t. y. Vietos savivaldos įstatymo 6 straipsnio 27 punktas, 32 straipsnio 2 punktas ir Aprašo 30 punktas, įpareigoja vietos savivaldos institucijas užtikrinti, kad pastatai savivaldybių teritorijose būtų ženklinami laikantis patvirtintų nuostatų (Aprašo bei Adresų formavimo taisyklių reikalavimų). Taisyklių 68 punkto nuostatos pareigas, susijusias su pastatų ženklinimu, perkelia pastatų savininkams. Esant šioms aplinkybėms, teismas daro išvadą, kad Taisyklių 68 punkto dalis (antrasis sakinys), kurioje nurodyta, kad pastatų savininkai pasirūpina, jog mieste, miesteliuose ir kaimuose ant visų namų valdų, visuomeninės paskirties ir kitų pastatų fasadų turi būti pritvirtinti pastatų numeriai tokiame aukštyje, kad būtų gerai matomi, prieštarauja Vietos savivaldos įstatymo 6 straipsnio 27 punktui, 32 straipsnio 2 punktui ir Aprašo 30 punktui.

Dėl Taisyklių 8, 21 ir 73 punktų dalies ir Taisyklių 68 pripažinimo neteisėtais
ABTĮ 118 straipsnio 1 dalis nustato, jog norminis administracinis aktas (ar jo dalis) paprastai negali būti taikomas nuo tos dienos, kai oficialiai buvo paskelbtas įsiteisėjęs administracinio teismo sprendimas dėl to norminio administracinio akto (ar jo dalies) pripažinimo neteisėtu. ABTĮ 118 straipsnio 2 dalyje nustatyta, kad administracinis teismas, atsižvelgdamas į konkrečias bylos aplinkybes ir įvertinęs neigiamų teisinių pasekmių tikimybę, savo sprendimu gali nustatyti, kad pripažintas neteisėtu norminis administracinis aktas (ar jo dalis) negali būti taikomas nuo jo priėmimo dienos. 
Atsižvelgęs į tai, kad prašomos ištirti Taisyklių nuostatos yra skirtos sureguliuoti teisinius santykius, susijusius su Ukmergės rajono savivaldybės teritorijos priežiūra ir asmenims kylančias pareigas susijusias su minėtos teritorijos priežiūra, norminio administracinio akto dalies taikymas yra iš esmės nukreiptas į ateitį, teismas daro išvadą, jog Taisyklių 8, 21 ir 73 punktų dalys, kuriomis asmenys įpareigoti palaikyti tvarką, švarą ir atlikti išvardytą sąrašą darbų savivaldybės viešosiose erdvėse prie daugiabučių gyvenamųjų namų, apimančiose 20 metrų nuo pastato išorinių atitvarų teritorijos, bet ne daugiau kaip iki gretimo sklypo ribos, ir Taisyklių 68 punkto dalis (antrasis sakinys), kurioje nurodyta, kad pastatų savininkai pasirūpina, jog mieste, miesteliuose ir kaimuose ant visų namų valdų, visuomeninės paskirties ir kitų pastatų fasadų turi būti pritvirtinti pastatų numeriai tokiame aukštyje, kad būtų gerai matomi, negali būti taikomos nuo įsiteisėjusio Vilniaus apygardos administracinio teismo sprendimo paskelbimo dienos.

Teismas, vadovaudamasis Administracinių bylų teisenos įstatymo 117 straipsnio 1 dalies 2 punktu, 118 straipsnio 1 dalimi, 152 straipsnio 1 dalimi,

n u s p r e n d ž i a:

Pareiškėjo Vyriausybės atstovo Vilniaus apskrityje pareiškimą patenkinti iš dalies.
Pripažinti, kad Ukmergės rajono savivaldybės tarybos 2015 m. sausio 29 d. sprendimu Nr. 7-3 (2017 m. kovo 30 d. sprendimo Nr. 7-79 redakcija) patvirtintų Ukmergės miesto ir kitų gyvenamųjų vietovių tvarkymo ir švaros taisyklių 8, 21 ir 73 punktų nuostatos tiek, kiek jose asmenys įpareigoti palaikyti tvarką, švarą ir atlikti išvardytą sąrašą darbų savivaldybės viešosiose erdvėse prie daugiabučių gyvenamųjų namų, apimančiose 20 metrų nuo pastato išorinių atitvarų teritorijos, bet ne daugiau kaip iki gretimo sklypo ribos, prieštarauja Lietuvos Respublikos viešojo administravimo įstatymo 3 straipsnio 1 punktui, Lietuvos Respublikos civilinio kodekso 4.83 straipsnio 4 daliai, Lietuvos Respublikos daugiabučių gyvenamųjų namų ir kitos paskirties pastatų savininkų bendrijų įstatymo 14 straipsnio 6 dalies 9 punktui, Lietuvos Respublikos vietos savivaldos įstatymo 4 straipsnio 6 punktui, 30 straipsnio 2 dalies 3 punktui.
Pripažinti, kad Ukmergės rajono savivaldybės tarybos 2015 m. sausio 29 d. sprendimu Nr. 7-3 (2017 m. kovo 30 d. sprendimo Nr. 7-79 redakcija) patvirtintų Ukmergės miesto ir kitų gyvenamųjų vietovių tvarkymo ir švaros taisyklių 68 punkto nuostatos tiek, kiek jose nurodyta, kad pastatų savininkai pasirūpina, jog mieste, miesteliuose ir kaimuose ant visų namų valdų, visuomeninės paskirties ir kitų pastatų fasadų turi būti pritvirtinti pastatų numeriai tokiame aukštyje, kad būtų gerai matomi, prieštarauja Lietuvos Respublikos vietos savivaldos įstatymo 6 straipsnio 27 punktui, 32 straipsnio 2 punktui, Lietuvos Respublikos vidaus reikalų ministro 2011 m. sausio 25 d. įsakymu Nr. 1V-57 patvirtinto Numerių pastatams, patalpoms ir butams suteikimo, keitimo ir apskaitos tvarkos aprašo 30 punktui.
Kitą pareiškėjo Vyriausybės atstovo Vilniaus apskrityje pareiškimo dalį atmesti kaip nepagrįstą.
Nustatyti, kad pripažintos neteisėtomis Ukmergės rajono savivaldybės tarybos 2015 m. sausio 29 d. sprendimu Nr. 7-3 (2017 m. kovo 30 d. sprendimo Nr. 7-79 redakcija) patvirtintų Ukmergės miesto ir kitų gyvenamųjų vietovių tvarkymo ir švaros taisyklių 8 , 21, 68 ir 73 punktų nuostatos negali būti taikomos nuo įsiteisėjusio Vilniaus apygardos administracinio teismo sprendimo paskelbimo Lietuvos Respublikos įstatymų ir kitų teisės aktų registre dienos.
Įsiteisėjusį Vilniaus apygardos administracinio teismo sprendimą paskelbti Lietuvos Respublikos įstatymų ir kitų teisės aktų registre.
Sprendimas per vieną mėnesį nuo jo paskelbimo dienos gali būti skundžiamas Lietuvos vyriausiajam administraciniam teismui, paduodant apeliacinį skundą per Vilniaus apygardos administracinį teismą arba tiesiogiai Lietuvos vyriausiajam administraciniam teismui.

